Ди къуэш республикэхэм
АдыгэбзэкIэ къыдокI
Адыгей. Археологием теухуауэ адыгэбзэкIэ япэ тхылъыр дунейм къытехьащ.
Адыгейм и Лъэпкъ музейм и лэжьакIуэ, археолог цIэрыIуэ Тау Аслъэн игъэхьэзыра тхылъ гъэщIэгъуэным республикэм и еджапIэ нэхъыщхьэхэм я студентхэм щыгъуазэ защIащ. Абы теухуа зэIущIэ НыбжьыщIэ библиотекэм щызэхэтащ.
Илъэс 30-кIэ Тау Аслъэн Адыгейм и щIыналъэр зэрыщыту щIипщытыкIащ, Iуащхьэ пщIы бжыгъэхэр къыщатIэщым хэтащ, адыгэхэм я щэнхабзэ къулейм щыхьэт техъуэ артефакт минхэр къигъуэтащ. ЗэIущIэм хэтахэм къыхагъэщащ лъахэм и тхыдэм дихьэхыу республикэм щыпсэухэм тхылъыр гъэщIэгъуэн зэращыхъунур. Тау Аслъэн ар урысыбзэкIи къыдигъэкIыну и мурадщ.
Сом мелуан 250-рэ
Къэрэшей-Шэрджэс. Илъэс кIуам щIыналъэм и агропромышленнэ комплексыр техникэщIэкIэ къызэгъэпэщыным инвестицэу сом мелуан 250-рэ хухахауэ щытащ.
Абы и фIыгъэкIэ, республикэм и мэкъумэшыщIэхэм техникэу 130-м щIигъу зыIэрагъэхьащ. Псом хуэмыдэу щIэупщIэ яIэт МТЗ тракторхэм икIи апхуэдэу 40 къащэхуащ. ЗэрыIуахыж техникэу 18, абы фошыгъу жэгундэм зэрелэжь комбайни 10 хэту, къаIэры- хьащ. Iэщ гъэхъуным елэжьхэри Iыхьэншэ ящIакъым — абыхэм сом мелуан 70 ялъысащ.
ЗащIигъэкъуэну къегъэгугъэ
Абхъаз. Республикэм и президент Анкваб Александр IущIащ Чанбэ С. и цIэр зезыхьэ Абхъаз къэрал драмтеатрым и режиссер нэхъыщхьэ Ковэ Валерий.
Режиссер нэхъыщхьэм къыхилъхьащ дунейпсо театр фестиваль Абхъазым щрагъэкIуэкIыну. А жэрдэмыр президентым диIыгъащ икIи театрым щылажьэ гупым сыт и лъэныкъуэкIи защIигъэкъуэну къигъэгугъащ.
— Театр зэпыщIэныгъэхэм срателъхьэщ, ауэ дэ дыхуэкIуэжын хуейщ абхъаз театрым и хабзэхэм. Абы къэкIуэнумкIэ мыхьэнэшхуэ иIэщ, — къыхигъэщащ Анкваб Александр.
УЭРДОКЪУЭ Женя.
